Huusbrook

**Huusbrook** (hoochdüütsch *Hausbruch*) is en Deel vun de Stadt Hamborg. Dat höört to dat Oortsamt Süderelv in Horborg. De Stadtdeel hett 2004 17.009 Inwahners hatt.

## Geografie

Huusbrook liggt an’n Rand vun de Geest to de Masch vun de Elv. In’n Süden liggt de Horborger Bargen mit den Haak. De Hööchd liggt dormit twischen 4 un 79 Meter.

To’n Noorden to liggt Francop un Moorborg, in’n Oosten Heimfeld un in’n Westen Neegraben-Fischbek. In’n Süden grenzt Huusbrook an Ehsdörp in de Gemeen Rosengoorn in Neddersassen.

To Huusbrook höört de Oortsdelen Ooldwiedendaal süden de Bundsstraat 73, Neewiedendaal noorden de B 73 un de Dubben oosten de hüdige *Waltershöver Straat*. De Stadtdeel hett 11,2 Quadratkilometer.

## Historie

De Naam *Huusbrook* kummt na Menen vun Artur Conrad Förste nich vun *Huus*, man vun *Hüür*.

Dat eerste Maal in de Oorkunnen kummt dat Dörp 1553 vör. Aver eerst nadem se 1881 de Nedderelvbahn boot harrn un de Stadt Hamborg jümmer neger rück, hett sik Huusbrook ok wannelt. De eerste Industrie hett sik ansiedelt. Den 1. November 1896 hett de eerste School apen maakt un 1898 hett sik en Schüttenvereen grünnt. An’n 15. Januar 1899 möök de Bahnhoff Huusbrook op. De Inwahnertall güng nu gau rop. 1900 geev dat 400 Inwahners, 1903 al 450 un 1905 558 Inwahners. 1901 is de School ümtagen an den hüdigen Platz. Se harr to de Tiet 89 Schölers un 1910 al 143.

1917 hebbt se in de Horborger Bargen Kahl funnen, de vun 1919 bet 1921 in dat Bargwark Robertshall för de Phoenix AG afboot worrn is.

In de 1960er un 1970er Johren hebbt se en Reeg Hoochhüüs in Neewiedendaal boot.

An’n 22. Juli 1975 mallöör en Tog bi Huusbrook. Dorbi sünd 70 Lüüd to Schaden kamen un ölven doodbleven. Den 4. August 1984 hebbt se denn den Bahnhoff Huusbrook dichtmaakt un den S-Bahnhoff Neewiedendal nee inricht.

### Verwaltungsgeschicht

In de Franzosentied von 1810 bet 1814 hett de Oort to de Mairie Hittfeld in’n Kanton Hittfeld höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört. As de Franzosen an’n 29. März 1814 ut Horborg aftagen sünd, hebbt se de Öörd Marmsdörp, Appelbüttel un Lüra kumplett dalbrennt.

De Oort hett vör 1885 to de Vaagdie Höpen in dat Amt Horborg tohöört. Blots in de Tied von 1852 bet 1859 hett de Oort kort to dat Amt Hittfeld höört.

To’n 1. April 1938 keem Huusbrook, dat vördem to de Provinz Hannover höör, dör dat Groot-Hamborg-Gesett to Hamborg. 

### Inwahnertall

## Religion

De evangeelsch-luthersche Thomasgemeend höllt ehr Gottsdeesten in de 1959 boote Thomas-Kark in Huusbrook af. Siet 1979 höört ok de Gertrudenkark in Oolwarder to disse Gemeend. Bevör de Kark in Huusbrook boot worrn is, hett de Oort to dat Kaspel von de Dreefaltigkeitskark in Horborg tohöört.

## Weertschop

### Hüüs
In dat ole Huusbrook, de Noorden bet to’t Moor un de Rebeden bi de Horborger Bargen gifft dat veel enkelte un Regenhüüs. In Neewiedendaal steiht en ganze Reeg Hoochhüüs.

### Verkehr

Dör Huusbrook löppt vun Noord na Süüd de A&nbsp;7 un vun Oost na West de Bundsstraat 73. De Lien S&nbsp;3 vun de S-Bahn Hamborg höllt an’n Bahnhoff *Neewiedendal*.

### Scholen

Huusbrook hett de Grund-, Haupt- un Realschool Huusbrook un de Grundschool Lange Striepen. Gymnasium un Gesamtschool liggt in Neegraben-Fischbek.

## Literatur

* Karsten Broockmann, Michael Zapf: *Süderelbe – Region der Gegensätze.* 1996, ISBN 3929229358
* Hans F. Cords: *Hausbrucher Geschichten, Altwiedenthal, Neuwiedenthal, Dubben.*, Lühmandruck, Verlag der „Harburger Anzeigen und Nachrichten“, Hamborg 1985
* Hans F. Cords: *Hausbrucher Geschichten'Band 2, Unser Wohnort einst und heute.*, Lühmandruck, Verlag der „Harburger Anzeigen und Nachrichten“, Hamborg 1987

## Weblenks

* Stadtdeel Statistik (hoochdüütsch)
* Huusbrook op Hamburg.de (hoochdüütsch)

## Footnoten